Lausunto 23.8.2013

Suomen vapaakristillisen neuvoston (SVKN) lasten ja nuorten hyvinvointitoimikunnan lausunto

Oikeusministeriön mietinnöstä [**http://oikeusministerio.fi/fi/index/julkaisut/julkaisuarkisto/1371712569976.html**](https://posti.tampere.fi/owa/redir.aspx?C=k4OpO6ZiqkKJojieFC18sfNQCwPvctAIls3wylR4FtYeyNli_IBzC-xb3tyA8Hv1NegRqAlSprM.&URL=http%3a%2f%2foikeusministerio.fi%2ffi%2findex%2fjulkaisut%2fjulkaisuarkisto%2f1371712569976.html) (OM008:00/2012)

Lasten ja nuorten hyvinvointitoimikunta toteaa, että lasten (alle 18-vuotiaiden) toimintaa järjestävien tahojen on tärkeää toiminnan turvallisuuden kannalta saada mahdollisuus selvittää lasten kanssa toimivien vapaaehtoisten taustat. SVKN:n jäsenyhteisöjen ja -kirkkojen toiminnassa on mukana paljon lapsia ja nuoria. Heille suunnatusta toiminnasta vastaavat pääosin vapaaehtoiset työntekijät niin paikallisseurakunnissa kuin valtakunnallisessa toiminnassakin.

Kristillisten kirkkojen ja yhteisöjen toiminnassa halutaan kiinnittää erityistä huomiota lasten turvallisuuteen ja hyvinvointiin. Haasteena seurakunnallisessa toiminnassa ovat vapaaehtoisten toimijoiden runsas määrä ja seurakuntien toiminnoista vastaavien luottamus ihmisten asialliseen toimintaan lasten kanssa sekä toisaalta vähäiset mahdollisuudet selvittää vapaaehtoisten taustat.

Laki vapaaehtoisten rikostaustojen selvittämismahdollisuudesta on tarpeellinen. Yhteisöjen, joiden toiminnassa vapaaehtoistoimijat ovat mukana, on määriteltävä itsenäisesti tai yhteistyössä muiden toimijoiden kanssa selkeät rajat, milloin ja minkälaisissa tehtävissä vapaaehtoistyöntekijöiden rikostaustan selvitystä tarvitaan. SVKN:n jäsenyhteisöillä ja -kirkoilla on myös omat turvallisuutta tukevat ja ennaltaehkäisevät toimintasuunnitelmat ja puuttumisen mallit.

Ehdotetaan, että rikostaustan selvittämisen mahdollisuus koskisi toiminnan päävastaavia, yli kolme kuukautta viikoittain lasten kanssa toimivia vapaaehtoistyöntekijöitä ja sellaisia henkilöitä, jotka ovat lasten kanssa yksin tai mukana lasten ja nuorten toiminnassa, jossa yövytään.

SVKN:n jäsenyhteisöt:

Suomen Adventtikirkko

Suomen Baptistikirkko

Suomen Helluntaikirkko

Suomen Pelastusarmeija

Suomen Metodistikirkko

Suomen Vapaakirkko

Yhteystiedot:

toimisto@svkn.fi

SVKN:n lasten ja nuorten hyvinvointitoimikunnan puolesta

Merja Kinnunen

Hannele Rantanen

LIITTEET 5 kpl (jäsenyhteisöjen arviot/lausunnot lain vaikutuksista)